b'\n_START_ARTICLE_\nWissembourg\n_START_SECTION_\nGeografija\n_START_PARAGRAPH_\nKraj le\xc5\xbei v severovzhodni Franciji ob reki Lauter v bli\xc5\xbeini meje z Nem\xc4\x8dijo, pribli\xc5\xbeno 60 km severno od Strasbourga in 35 km zahodno od Karlsruha.\n_START_SECTION_\nAdministracija\n_START_PARAGRAPH_\nWissembourg je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Climbach, Cleebourg, Lembach, Niedersteinbach, Oberhoffen-l\xc3\xa8s-Wissembourg, Obersteinbach, Riedseltz, Rott, Schleithal, Seebach, Steinseltz in Wingen s 17.256 prebivalci._NEWLINE_Naselje je prav tako sede\xc5\xbe okro\xc5\xbeja, v katerem se nahajajo kantoni Lauterbourg, Seltz, Soultz-sous-For\xc3\xaats, Wissembourg in W\xc5\x93rth s 64.374 prebivalci.\n_START_SECTION_\nZgodovina\n_START_PARAGRAPH_\nBenediktinska opatija, okoli katere se je razvilo mesto, je bila ustanovljena v 7. stoletju, podprta z velikim ozemljem. Mesto je bilo utrjeno v 13. stoletju. Opatijska cerkev sv. Petra in Pavla, zgrajena v istem stoletju, je bila v \xc4\x8dasu francoske revolucije podr\xc5\xbeavljena in oropana; leta 1803 je postala \xc5\xbeupnijska cerkev, najve\xc4\x8dja v pokrajini, po velikosti jo je preka\xc5\xa1ala le katedrala v Strasbourgu._NEWLINE_Wissembourg je svetorimski cesar Karel IV. leta 1354 skupaj z nekaterimi drugimi kraji v Alzaciji povezal v skupino imenovano Dekapolis (deseteromestje), ki je trajala vse do priklju\xc4\x8ditve njenega ozemlja k Franciji pod Ludvikom XIV. v letu 1679, dokon\xc4\x8dno ukinjena pa med francosko revolucijo._NEWLINE_Bitka pri Wissembourgu 4. avgusta 1870 je bil prvi spopad v francosko-pruski vojni, v katerem je pruski general grof Leonhard von Blumenthal porazil francosko vojsko, s \xc4\x8dimer je pruska vojska vkorakala na ozemlje Francije.'